Flectorin tapasz - Mindennapi mozgástippek irodai munka mellett
Ha reggelente a szokásosnál fél órával korábban kelünk, és indulunk el otthonról, belefér az időnkbe, hogy kocsi vagy tömegközlekedés helyett gyalog vagy biciklivel járjunk a munkába! Kezdetnek az is megteszi, ha egy-két megállóval hamarabb szállunk le a buszról, vagy autónkat egy távolabbi parkolóban hagyjuk, és az út hátralévő részét kényelmes tempóban gyalogolva tesszük meg. Tavasztól őszig kerékpározhatunk is, és ha gyorsabb tempót diktálunk, igazán felpörögve érünk be munkahelyünkre! Szerencsére egyre több cégnél gondolnak a kerékpárosokra is, és biztosítanak nekik bringatárolási, átöltözési és zuhanyozási lehetőséget.
Ha már beértünk munkahelyünkre, akkor sem maradunk mozgáslehetőség nélkül. Ha liftezés helyett lépcsőzünk, nem csak kalóriát égetünk és erősödünk, hanem frissebbek és hatékonyabbak is leszünk. Ezt nem csak érkezéskor, hanem napközben is megtehetjük, különösen akkor, ha nagyon álmosnak vagy feszültnek érezzük magunkat, ilyenkor akár többször fel- és leszaladhatunk néhány emeletet, hogy felébredjünk vagy levezessük a stresszt.
Szintén sokat tehetünk a mindennapi mozgás érdekében, ha munkavégzés közben gyakran felállunk. Intézzük állva a telefonokat vagy a rövidebb megbeszéléseket, ha pedig valamelyik kollégánktól kérdezni akarunk valamit, ne telefonáljunk neki, hanem menjünk oda hozzá, és személyesen mondjuk el, amit szeretnénk. Egy-egy tárgyalást akár séta közbe is megtarthatunk, hiszen gyakran mozgás közben születnek a legjobb ötletek.
Frissebbek leszünk, ha időről-időre nyújtógyakorlatokat végzünk. Húzzuk állunkat a mellkasunk irányába egészen addig, amíg nem érezzük, hogy nyúlik a nyakizmunk! Ezután karjainkat nyújtsuk egyenesen előre, tenyerünket fordítsuk kifelé, tegyük egyik kézfejünket a másikra, és domborítsunk közben a hátunkkal! A gyakorlatot akkor végezzük jól, ha érezzük, hogy a lapockánk körüli izmok megnyúlnak.
Ha a normál irodai szék helyett inkább fittball-on ülünk, szintén sokat tehetünk edzettségünk érdekében. Hát- és derékfájósoknak kötelező is lenne ez, hiszen a fittball-lal nem csak az egyensúlyérzékünket fejlesztjük, hanem a hátizmainkat is megdolgoztatjuk. Haladóbbak időnként has-, hát- vagy farizom erősítő gyakorlatokat is végezhetnek a labdán.
Az ebédszünetünk egy részét szintén fordíthatjuk mozgásra. Ha hosszabb, például egy órás ebédszünetet vehetünk igénybe, kihasználhatjuk az időt, és kávézás vagy nassolás helyett tehetünk egy nagy sétát a környéken. Az is jó megoldás, ha nem az irodaépületben lévő étteremben ebédelünk, hanem egy kiadós gyaloglásnyi távolságban találunk erre alkalmas helyet.
Ebben az esetben is igaz, hogy a közös mozgás mindig szórakoztatóbb, mint a magányos testedzés, ezért kérdezzük körbe a kollégákat, és ha van rá igény, munkaidő előtt vagy után szervezhetünk az üres tárgyalókban vagy akár egy tágasabb folyosón jóga vagy pilates foglalkozásokat, vagy a kollégákkal összeállva elmehetünk futni vagy fittneszterembe, hogy jó társaságban együtt vezessük le a napközben felgyülemlett feszültséget.